section_heading: Vladavina
paragraph_text: Ne zna se skoro ništa o samom Šepseskafovu životu. Njegova je majka nepoznata. Žena mu je mogla biti Bunefer; vrlo je vjerojatno da je bila udana za njega. Opisana je kao "kraljeva žena", "kraljeva kćer od njegova tijela" (Šepseskafova sestra) te se zna da je bila svećenica. Prema Wolfgangu Helcku, Bunefer je bila Šepseskafova kćer. U njezinoj je grobnici prikazan njezin sin, koji nije bio kralj već sudac (prema tome, to nije Tamftis, ako je on postojao). Moguće je da su Bunefer i Šepseskaf imali sina, ali on nije postao kralj. Za ženu zvanu Kamaat pretpostavlja se da je bila Šepseskafova kćer.